LV Eiropas Savienības Oficiālais Vēstnesis L 287/5

KOMISIJAS ĪSTENOŠANAS REGULA (ES) Nr. 957/2012

(2012. gada 17. oktobris),

ar ko groza Regulas (ES) Nr. 605/2010 I pielikumu attiecībā uz ieraksta par Nīderlandes Antiļām svītrošanu no to trešo valstu saraksta, no kurām ir atļauta svaigpiena un piena produktu sūtījumu ievešana Savienībā

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Padomes 2002. gada 16. decembra Direktīvu 2002/99/EK, ar ko paredz dzīvnieku veselības noteikumus, kuri reglamentē tādu dzīvnieku izcelsmes produktu ražošanu, pārstrādi, izplatīšanu un ievešanu, kas paredzēti lietošanai pārtikā (1), un jo īpaši tās 8. panta ievadfrāzi, 8. panta 1. punkta pirmo daļu un 4. punktu,

ņemot vērā Eiropas Parlamenta un Padomes 2004. gada 29. aprīļa Regulu (EK) Nr. 854/2004, ar ko paredz īpašus noteikumus par lietošanai pārtikā paredzētu dzīvnieku izcelsmes produktu oficiālās kontroles organizēšanu (2), un jo īpaši tās 11. panta 1. punktu,

tā kā:

(1) Regulā (EK) Nr. 854/2004 ir izklāstīti īpaši noteikumi attiecībā uz dzīvnieku izcelsmes produktu oficiālās kontroles organizēšanu. Tajā jo īpaši paredzēts, ka dzīvnieku izcelsmes produktus importē tikai no tām trešām valstīm vai trešo valstu daļām, kuras iekļautas sarakstā, kas sagatavots un atjaunināts saskaņā ar minēto regulu.

(2) Regulā (EK) Nr. 854/2004 ir arī paredzēts, ka, veidojot un atjauninot šādus sarakstus, jāņem vērā Savienības veiktās kontroles trešās valstīs un trešo valstu kompetento iestāžu sniegtās garantijas attiecībā uz atbilstību vai līdzvērtību Savienības dzīvnieku barības un pārtikas aprites tiesību aktiem un dzīvnieku veselības noteikumiem, kas iekļauti Eiropas Parlamenta un Padomes 2004. gada 29. aprīļa Regulā (EK) Nr. 882/2004 par oficiālo kontroli, ko veic, lai nodrošinātu atbilstības pārbaudi saistībā ar dzīvnieku barības un pārtikas aprites tiesību aktiem un dzīvnieku veselības un dzīvnieku labturības noteikumiem (3).

(3) Komisijas 2010. gada 2. jūlija Regulas (ES) Nr. 605/2010, ar ko nosaka dzīvnieku un sabiedrības veselības un veterinārās sertifikācijas nosacījumus lietošanai pārtikā paredzēta svaigpiena un piena produktu ievešanai Eiropas Savienībā (4), I pielikumā ir uzskaitītas tās trešās valstis, no kurām atļauta svaigpiena un piena produktu sūtījumu ievešana Savienībā.

(4) Regulas (ES) Nr. 605/2010 I pielikuma sarakstā pašlaik ir iekļauta Nīderlandes Antiļu autonomā zeme.

(5) Pēc Nīderlandes Karalistes iekšējās reformas, kas stājās spēkā 2010. gada 10. oktobrī, Nīderlandes Antiļas beidza pastāvēt kā autonoma minētās karalistes zeme. Tajā pašā datumā Kirasao un Sintmartēna ieguva autonomu zemju statusu Nīderlandes Karalistes sastāvā, bet Bonaire, Sintestatiusa un Saba kļuva par īpašām Nīderlandes Karalistes Eiropas daļas pašvaldībām. Tāpēc pienākas svītrot ierakstu par Nīderlandes Antiļām no saraksta, kas ir iekļauts Regulas (ES) Nr. 605/2010 I pielikumā.

(6) Kirasao un Sintmartēna nav izteikušas interesi turpināt eksportēt uz Savienību svaigpienu un piena produktus, kas paredzēti lietošanai pārtikā. Tāpēc nav lietderīgi tās iekļaut sarakstā, kas dots Regulas (ES) Nr. 605/2010 I pielikumā.

(7) Tādēļ attiecīgi būtu jāgroza Regula (ES) Nr. 605/2010.

(8) Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

IR PIEŅĒMUSI ŠO REGULU.

1. pants

Regulas (ES) Nr. 605/2010 I pielikumā svītro ierakstu par Nīderlandes Antiļām.

2. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2012. gada 17. oktobrī Komisijas vārdā – priekšsēdētājs José Manuel BARROSO

(1) OV L 18, 23.1.2003., 11. lpp.

(2) OV L 139, 30.4.2004., 206. lpp.

(3) OV L 165, 30.4.2004., 1. lpp.

(4) OV L 175, 10.7.2010., 1. lpp.